

בס"ד

בס"ד

פרשת וישלח, תשפ"ב, מספר 1445

**רחל אימנו**

**גבריאל ח' כהן**

בפרשתנו אנו נפרדים מרחל אימנו, שנפטרה לאחר לידת בנימין. בדברנו על רחל כדאי לזכור, ששתי אימהות היו שנים רבות עקרות עד שזכו ללידה אחת (שרה ורבקה), ואילו אם שלישית (לאה) ילדה ששה בנים, אך משום מה רק רחל זכתה לתואר "אימנו" במסורת היהודית לדורותיה.

במאמרנו זה נעקוב אחרי חייה הסוערים של אימנו רחל, וגם נעמוד בקצרה על המקום המיוחד שזכתה לו בתודעה היהודית לדורותיה.

**נישואי יעקב עם לאה ורחל**

כשהגיע יעקב לחרן ושאל את אנשי המקום על משפחתו של לבן, הם השיבו ששלום לו, "וְהִנֵּה רָחֵל בִּתּוֹ בָּאָה עִם הַצֹּאן" (בר' כט:ו). המפגש עם רחל הפיח ביעקב כוחות גדולים והוא הרים לבדו את האבן, שבדרך כלל היה צורך ברועים רבים כדי לגלול אותה. רק אז הוא התפנה להבין את תחושתו האישית כלפי רחל, והוא הסביר לה בפירוט רב את הקשר המשפחתי ביניהם; הוא בן רבקה, ועל כן אחיין לאביה לבן.

רחל, המתוארת בפרק זה כבעלת פעלתנות רבה, רצה לאביה כדי לספר על בואו של הקרוב, האורח.

רחל בולטת ביופייה (גם יפת תואר וגם יפת מראה). נראה שיעקב מוקסם מאישיותה המוחצנת של רחל ומיופייה, מה גם שעד לשלב זה בחייו היה אדם מופנם ("אִישׁ תָּם יֹשֵׁב אֹהָלִים" [בר' כה:כז]). "וַיֶּאֱהַב יַעֲקֹב אֶת רָחֵל וַיֹּאמֶר אֶעֱבָדְךָ שֶׁבַע שָׁנִים בְּרָחֵל בִּתְּךָ הַקְּטַנָּה" (בר' כט:יח). אהבתו של יעקב לרחל גדולה, והפועל "אהב" חוזר בפרק שלוש פעמים. בעבודה קשה יעקב "רוכש" את רחל, ולאחר שבע שנים הוא דורש שתינתן לו: "וַיֹּאמֶר יַעֲקֹב אֶל לָבָן הָבָה אֶת אִשְׁתִּי כִּי מָלְאוּ יָמָי וְאָבוֹאָה אֵלֶיהָ" (שם:כא). לבן אכן מכין את משתה הנישואין, אלא שהוא מחליף את הכלה: "וַיְהִי בָעֶרֶב וַיִּקַּח אֶת לֵאָה בִתּוֹ וַיָּבֵא אֹתָהּ אֵלָיו" (שם:כג).

אין לנו כל עדות ישירה על תגובותיהן של רחל ולאה למעשה המרמה של אביהן, ורבים מדרשי האגדה המנסים למלא את החלל הספרותי הזה.

ה"בעלות" של אב על בנותיו באה לידי ביטוי בולט בפרשת בנות לבן. לאחר שהחליף את בנותיו בליל הכלולות ורימה את יעקב, לבן מציע ליעקב עסקה נוספת שבזכותה יזכה גם ברחל, מייד עם סיום שבעת ימי המשתה ללאה. התמורה מצד יעקב: שבע שנים נוספות של עבודה בשירות לבן.

יעקב הסכים, וכך, תוך ימים אחדים נשא את שתי האחיות לנשים. לכל אחת מהן ניתנה שפחה – זלפה ללאה ובלהה לרחל. הכתוב מעיר מפורשות, שגם לאחר נישואיהם נשארה רחל אהבתו הגדולה של יעקב: "וַיֶּאֱהַב גַּם אֶת רָחֵל מִלֵּאָה" (שם:ל).

**לידת הבנים**

בשנים הראשונות נולדים ארבעה בנים – כולם ללאה, והילדים זוכים לשמות המבליטים את רצונה העז של לאה לזכות בתשומת לב ובאהבה מצד יעקב בעלה.

ראובן – "כִּי רָאָה ה' בְּעָנְיִי כִּי עַתָּה יֶאֱהָבַנִי אִישִׁי" (שם:לב).

שמעון – "כִּי שָׁמַע ה' כִּי שְׂנוּאָה אָנֹכִי" (שם:לג).

\* ד"ר גבריאל ח' כהן לימד משך שנים רבות במחלקה לתנ"ך של אוניברסיטת בר-אילן וגם שימש מנהל מכון גולד להכשרת מורות מחו"ל להוראה בחינוך היהודי בגולה.

\*\* מאמר זה מוקדש לזכרה הטוב של אמי מרת רייצה רחל (לבית גלבסקי) אשת א"מ מוה"ר ד"ר מרדכי מרכוס כהן זצ"ל.

לוי – "עַתָּה הַפַּעַם יִלָּוֶה אִישִׁי אֵלַי" (שם:לד).

יהודה – "הַפַּעַם אוֹדֶה אֶת ה'" (שם:לה).

בה בשעה שלאה מנסה לרכוש את אהבת בעלה באמצעות הבנים שילדה לו, מתגברות ברחל תחושות של קנאה לאחותה. מסתבר שכל אחת מהאחיות רוצה מה שאין לה; רחל – אימהוּת ולאה – את אהבת יעקב. בייאושה רחל דורשת מבעלה לעזור לה: "הָבָה לִּי בָנִים וְאִם אַיִן מֵתָה אָנֹכִי" (בר' ל:א). תקיפות הבקשה של רחל וסגנון דבריה מעידים על צער נפשה, אך יעקב אינו מקבל בקשה שכזו, ואף כועס עליה.

רחל, בעלת היוזמה, מבינה שבשלב זה של חייה אינה יכולה להגיע לאימהוּת, ועל כן היא הולכת בדרכה של שרה ומבקשת להיבנות משפחתה בלהה.

"להיבנות" – תרתי משמע: לאמץ את בן השפחה שנולד מבעלה, ואולי בזכות זה גם להרות בעצמה (כפי שקרה לשרה). ואכן, בלהה יולדת שני בנים:

דן – "דָּנַנִּי אֱ-לֹהִים וְגַם שָׁמַע בְּקֹלִי" (בר' ל:ו).

נפתלי – "נַפְתּוּלֵי אֱ-לֹהִים נִפְתַּלְתִּי עִם אֲחֹתִי גַּם יָכֹלְתִּי" (שם:ח).

בנתינת השמות לילדי בלהה רחל נותנת ביטוי גם לצער עקרותה.

המתח בין לאה ורחל, שתי אחיות הנשואות לאותו בעל והן צרות אחת לחברתה, ממשיך למלא את חייהן, וברגעים מסוימים הוא מתגלה בכל חריפותו. כך ראובן מביא דודאים ללאה אימו, ורחל, הזקוקה לאהבת בן, מבקשת מלאה מהדודאים. אך לאה מסרבת במרירות: "הַמְעַט קַחְתֵּךְ אֶת אִישִׁי וְלָקַחַת גַּם אֶת דּוּדָאֵי בְּנִי" (שם:טו).

לשם קבלת הדודאים רחל מוכנה אפילו 'להשכיר' את אהבת בעלה – והרי זה מה שיש לה ואין ללאה – והיא מציעה ביוזמתה: "לָכֵן יִשְׁכַּב עִמָּךְ הַלַּיְלָה תַּחַת דּוּדָאֵי בְנֵךְ" (שם:טו). ואכן בערב, כשיעקב בא מן השדה, לאה באה לקראתו ואומרת: "אֵלַי תָּבוֹא כִּי שָׂכֹר שְׂכַרְתִּיךָ בְּדוּדָאֵי בְּנִי" (שם:טז).

יעקב, השבוי במתח שבין שתי האחיות – נשיו, עושה כרצונה, והכתוב אומר שא-לוהים שמע את לאה והיא ילדה ליעקב בן נוסף. השם 'יששכר' שניתן לו מזכיר לנו כמובן את הלשון של 'שָׂכֹר שְׂכַרְתִּיךָ' (שם:טז). לאחר מכן נולד בן נוסף ונקרא שמו זבולון. גם כאן, שמות הבנים שניתנו על ידי לאה מתקשרים שוב למאבקה על אהבת בעלה.

לבסוף רחל זוכה להיריון. לידת בנה של רחל הוא אירוע משמעותי מאוד מבחינות רבות, ועובדה זו באה לידי ביטוי גם בכך שהאם נותנת שני מדרשים שונים לשם שבחרה לילד. בניגוד לשמות שבחרה לאה, שני הפירושים לשמות שנתנה רחל קשורים בה עצמה, ואינם מתייחסים לקשריה עם יעקב: "אָסַף אֱ-לֹהִים אֶת חֶרְפָּתִי" ו"יֹסֵף ה' לִי בֵּן אַחֵר" (שם:כג-כד).

בכך מסתיימת (בשלב זה) הדרמה המשפחתית בתוך ביתו של יעקב, ועינינו נשואות להמשך קורות המשפחה בדרכה לארץ כנען.

**עזיבת יעקב לארץ ישראל**

יעקב מתכונן לעזוב את בית לבן. לאחר שהתעשר הוא מרגיש שהן לבן והן בניו אינם מתייחסים אליו כבימים עברו, והאווירה במשפחה הגדולה נעשית עכורה. אז ה' פונה אל יעקב ומאיץ בו לשוב אל ארץ אבותיו, ומבטיח לו להיות עימו. לפני הצעד הגדול יעקב מחליט להיוועץ בנשותיו, בנות לבן, שהרי עליהן לעזוב את מולדתן ובית אביהן. הפנייה של יעקב אל נשותיו ותגובותיהן משמעותיות למעמדן של לאה ורחל.

וַיִּשְׁלַח יַעֲקֹב וַיִּקְרָא **לְרָחֵל** וּלְלֵאָה הַשָּׂדֶה אֶל צֹאנוֹ (בר' לא:ד); וַתַּעַן **רָחֵל** וְלֵאָה וַתֹּאמַרְנָה לוֹ (שם:יד).

נאמנותן המלאה של שתי האחיות נתונה ליעקב, אך פנייתו היא קודם כול לרחל. גם במתן התשובה מודגש שרחל היא הדוברת הראשית. דמותה היוזמת של רחל בולטת גם בשלב זה של חייהן.

מעשה גניבת התרפים על ידי רחל מעיד אף הוא על יוזמה והעזה. תהיינה סיבות הגניבה אשר תהיינה – כל מפרש ודרכו בנושא – רחל פועלת כאן שוב בתושייה ובתחכום.

המתח בין נשות יעקב דעך במידה מסוימת בעקבות ההליכה המשותפת לארץ כנען. ברם, החיבה היתרה שיש בליבו של יעקב לרחל באה שוב לידי ביטוי בשעה שהוא עורך את המחנות לקראת המפגש עם עשיו, ומבקש להגן עליה במיוחד:

וַיָּשֶׂם אֶת הַשְּׁפָחוֹת וְאֶת יַלְדֵיהֶן רִאשֹׁנָה וְאֶת לֵאָה וִילָדֶיהָ אַחֲרֹנִים וְאֶת רָחֵל וְאֶת יוֹסֵף אַחֲרֹנִים (בר' לג:ב).

לאחר תלאות שונות בדרך מבית אל, רחל עומדת ללדת:

וַתֵּלֶד רָחֵל וַתְּקַשׁ בְּלִדְתָּהּ. וַיְהִי בְהַקְשֹׁתָהּ בְּלִדְתָּהּ וַתֹּאמֶר לָהּ הַמְיַלֶּדֶת אַל תִּירְאִי כִּי גַם זֶה לָךְ בֵּן. וַיְהִי בְּצֵאת נַפְשָׁהּ כִּי מֵתָה וַתִּקְרָא שְׁמוֹ בֶּן אוֹנִי וְאָבִיו קָרָא לוֹ בִנְיָמִין (בר' לה:טז-יח).

לרחל נולד בן שני, אך היא נפטרה במהלך הלידה. היא עוד הספיקה לתת שם לילד: "בן אוני", שם בעל משמעות כפולה: און ככוח, ואון כצער, ושוב השם קשור לחוויותיה האישיות של רחל. אך אבי הילד קרא לבנו, היחיד שנולד בארץ ישראל, בנימין.

**עם לידת הבן השני הגיעו חיי רחל לסיומם,** והיא נקברה סמוך למקום פטירתה: "וַתָּמָת רָחֵל וַתִּקָּבֵר בְּדֶרֶךְ אֶפְרָתָה הִוא בֵּית לָחֶם" (שם:יט).

רחל, הרעיה שכל חייה זכתה לאהבה יתרה מבעלה, קבורה לבדה על אם הדרך. לאה, לעומת זאת, שכל חייה היו מימוש האימהוּת, נשארה סמוכה לבעלה גם בהמשך חייו וגם לאחר מותו. יעקב אף מצווה את בניו לקבור אותו ליד לאה בקבר האבות.

**רחל אימנו**

ראינו, אם כן, שלפי הכתובים רחל היא בעלת ייחודיות מרשימה; היא מזהירה ביופייה, מחוננת ביוזמתיות מקורית ויצירתית, היא אהבת חייו של יעקב ואשת סודו, אך מעל הכול היא נותנת ביטוי חזק לסבל עקרותה, ולוחמת מלחמה בלתי נלאית כדי לזכות באימהוּת. אולי משום כך, בספרי הנ"ך ובספרות היהודית המאוחרת מודגש שרחל העקרה נהפכה לאם האולטימטיבית של עם ישראל. כאמור, רבות מאימותינו היו תקופה ארוכה עקרות, עד שיכלו ללדת את דור ההמשך, אך רק בקשר לרחל מתקשר מוטיב המוות הן לעקרותה ("ואם אין מתה אנכי") והן ללידה ("ותקש בלידתה").

כבר ירמיהו הנביא מתאר את רחל, הקבורה על אם הדרך, כאם המבכה על בניה:

כֹּה אָמַר ה' קוֹל בְּרָמָה נִשְׁמָע נְהִי בְּכִי תַמְרוּרִים רָחֵל מְבַכָּה עַל **בָּנֶיהָ** מֵאֲנָה לְהִנָּחֵם עַל בָּנֶיהָ כִּי אֵינֶנּוּ. כֹּה אָמַר ה' מִנְעִי קוֹלֵךְ מִבֶּכִי וְעֵינַיִךְ מִדִּמְעָה כִּי יֵשׁ שָׂכָר לִפְעֻלָּתֵךְ נְאֻם ה' וְשָׁבוּ מֵאֶרֶץ אוֹיֵב. וְיֵשׁ תִּקְוָה לְאַחֲרִיתֵךְ נְאֻם ה' וְשָׁבוּ בָנִים לִגְבוּלָם" (לא:יד-טז).

גם במגילת רות נזכרת רחל (**לפני** לאה) כאם הממשיכה את שלשלת הדורות בעם ישראל: "יִתֵּן ה' אֶת הָאִשָּׁה הַבָּאָה אֶל בֵּיתֶךָ כְּרָחֵל וּכְלֵאָה אֲשֶׁר בָּנוּ שְׁתֵּיהֶם אֶת בֵּית יִשְׂרָאֵל" (רות ד:יא), ועד היום רחל מסמלת את האם היהודייה.

"אימא רחל" מלאה תפקיד בקביעת המפה באיזור בית לחם, בעקבות הסכם אוסלו. בירושלים ובערים אחרות ישנם רחובות על שם האימהות, אבל רק רחוב אחד בעיקר זכה בתואר נוסף, המוקדש לזכרה של רחל **אימנו**...[[1]](#footnote-1)

**דף שבועי, גיליון 1445, וישלח, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. הכינוי "רחל אימנו" נקבע בתודעה הלאומית, למרות שרובו של עם ישראל אינו נמנה על צאצאיה. לאימא רחל מוקדשים שירים רבים בעברית, ביידיש ובשפות אחרות, ובהם היא מתוארת כאם המגינה על בניה האהובים. [↑](#footnote-ref-1)